«Мағжантану» авторлық бағдарламасы

Әдістемелік бірлестік отырысында қаралып, талқыланған

Жалпы орта білім беретін мектептің 8 – сыныбына арналған

Авторы: Атамбекова Толқын Орынбасарқызы

Қазақ тілі мен әдебиеті пәнінің мұғалімі

Пікір жазған: Жамбыл гуманитарлық-техникалық университеті,

Жоғары Оқу орнынан кейінгі білім беру департаментінің

директоры, филология ғылымдарының кандидаты

Сапарбекова Гүлнар Жайдарқызы

ХХ - ғасыр зиялыларының көрнекті өкілдерінің шығармаларын бүгінгі ұрпаққа меңгерту болашақ еншісіне берілген аманат. Олай дейтініміз, Ахмет, Мағжан, Міржақып, Жүсіпбек сынды қайраткерлеріміздің өмірі, шығармашылығы өмір философиясынан алынған дүниелер, құнды жәдігерлер. Бүгінгі біздің бағдарламаға арқау болар Мағжан Жұмабаев. Ол көркем сөздің шебері. Көргенін, сезгенін, айтайын деген ойын салқын ақылға салып, жалаң сөзбен дәлелдеп жатпайды. Көркем бейнелі сөзбен суреттеп, көз алдыңа әкеліп, көңіліңе қондырады. Оның өлеңі сезіміңді қозғап, Абай айтқандай, «жүрекке жылы тиіп», «бар тамырды қуалайды».

Атамбекова Толқын Орынбасарқызының «Мағжантану» авторлық бағдарламасы Мағжан Жұмабаевтың әдеби мұрасын түгел танып, тәлімдік мәні бар шығармаларын терең оқытуға арналған.

Қазіргі заман талабына сай қазақ тілі мен әдебиетін жете меңгеру үшін өз ұлты мен тіліне деген оқушылардың сүйіспеншілігін арттыру үшін бағдарламаның маңызы зор. Бұл бағдарламаға ақынның әр жылдарда жазылған өлеңдері, поэмалары, прозалық шығармасы, аудармалары, ғылыми еңбектері мен мақалалары енгізілген.

Арнаулы курста М.Жұмабаев шығармашылығының барлық саласы түгел қамтылды деуге болады. Оқушыларға Мағжан туралы терең білім беруге, ой-өрісін кеңейтуге негізделген.

**ТҮСІНІК ХАТ**

Елбасымыз Нұрсұлтан Әбішұлы Назарбаев өзінің «Тарих толқынында» атты кітабында: «Қазіргінің талай елін қайран қалдырған осынау байтақ кеңістікті кернеген поэзиялық әлем тек қана сұлулық пен сезімнің шеңберінде шектелмеген. Ол жаңашылдықтың жалынын лаулата да білген. Содан да болар, қазақтың поэзиялық шығармашылығында мейлінше терең танымдық қасиеттер бар. Сондықтан да қазақтың дәстүрлі поэзиясы ұдайы философиямен шендесіп жатады»,- деп атап көрсетті. Біздің міндетіміз ұлттық әдебиетті ұлттық философияның өмір сүру формасы ретінде түсініп, жеке тұлғалардың поэтикалық мұрасындағы философиялық мазмұнды ашып көрсету.

Мағжан Жұмабаев жырларының тек қазақ халқы емес, бүкіл түркі әлемі зиялы қауымының санасы мен сезімін жаулап алып, аймақтық, тіпті, әлемдік мәдениеттегі ерекше құбылысқа айналғанын байқаймыз. Расында, Мағжан шығармаларында айтылған қағидалар мен ойлар, ақын жүрегін мазалаған толғаныстар бүгінгі таңда, бір ғасырға жуық уақыт өтсе де өз мәнін жойған жоқ. Жалпы қазақтың киіз туырлықты үйінде дүниеге келіп, әлемдік мәдениетке ерекше құбылыс болып қосылған Мағжан Жұмабаев шығармашылығының қайнар бастаулары қайда жатыр?!

Мағжан ақынымыз қазіргі заманда шыңыраудан шыңға көтерілді. Сондықтан да оның әдеби асыл мұраларын мектеп қабырғасынан бастап оқушы санасына ұялату, тереңдете оқыту – абыройлы міндет. Осы орайда мен ескірмес, өлмес жырларымен поэзияның алтын қазынасын толтырған Мағжан Жұмабаевтың өмір тарихын, шығармашылығын негізге ала отырып, «Мағжантану» курсы бойынша бағдарлама жасадым. Бұл курс аптасына бір рет, барлығы – 34 сағатқа жоспарланған. Ол жеті тараудан тұрады:

- Ақын және оның ғасыры;

- Ұлт рухының жаршысы;

- Жыр жұлдызы;

- Мағжан поэмалары;

- Мағжанның прозалық шығармасы;

- Мағжан аудармалары;

- Мағжанның ағартушылық еңбектері;

Абайдан соңғы әдебиетке жаңа түр кіргізіп, жаңа белеске көтерген, заман туғызған көшпелі дәуірдің ақыны, нәзік сезімнің, тәтті қиялдың ақыны, ұлт ақыны Мағжан Жұмабаев шығармаларының қазақ әдебиетінде алатын орны ерекше. Ақын шығармалары – мектеп оқушыларын оқытып, тәрбиелеуде қолданатын баға жетпес құрал. Ақындығымен қатар ұстаздықты мұрат еткен қазақтың біртуар ұлының: «...берік денелі, түзу ойлайтын, дәл пішетін, дәл табатын ақылды болса, сұлу сөз, сиқырлы үн, әдемі түрден ләззат алып, жаны толқынданарлық болса, баланың дұрыс тәрбие алып, шын адам болғандығы» деген қағидасының бүгін өміршең екендігіне көзіміз жетіп отыр.

Ақын өнерін сан қырлы дарын иесі Жүсіпбек Аймауытов былай бағалайды: «Қазақ әдебиетіне Мағжанның кіргізген жаңалығы аз емес, орыстың символизмін қазаққа аударды, өлеңді күйге айналдырды, дыбыстан сурет туғызды, сөзге жан бітірді, жаңа өлшеулер шығарды. Романтизмді күшейтті, тілді ұстартты». Мағжан тек қазақ әдебиеті тарихында емес, бүкіл қазақ халқының тарихындағы үлкен де ерен құбылыс. Сыршыл, суретші, сөз ұстасы, түршіл ақынның кез келген шығармаларын оқысаң не ақынмен, не өз жүрегіңмен, не ел жүрегімен сырласқандай боласың, еріксіз сезім туғызады. Суретті, кестелі, көркем сөз Мағжаннан табылады. Сондықтан бұл бағдарламаның басты мәселелерінің бірі – оқушыларды Мағжан өмірі, шығармашылығы арқылы тәрбиелей отырып, олардың Мағжан шығармаларын оқуға деген құштарлығын, белсенділігін арттыру, дамыту.

Қазақстан Республикасының Білім туралы Заңында: «Қоғамның негізгі мақсаттарының бірі – мектеп қабырғасында қабілеті анықталған жастардың талаптарын дамыту» керек екені айтылған. Осы орайда Мағжантану курсын жүргізудің қазақ әдебиеті пәні бойынша болашақта білімін жалғастырғысы келетін мектеп оқушылары үшін мәні зор. Білімге, білуге құмар кез келген шәкірт зор талабы арқылы терең білімімен, жауапкершілігімен өз алдына мақсат қоя алатыны анық. Бұл үздіксіз іс-әрекет пен бағдарлы, мақсатты ізденісті талап етеді. Нәтижесінде төмендегі іс-әрекеттер жүзеге асады:

- Оқушылардың рухани дүниесі байып, өмірді, оқиғаны бағалап, пайымдай білуге дағдыланады, аяқталмаған ойды ауызша және жазбаша жеткізе алуға үйренеді;

- Топпен жұмыс істей отырып, оқушылар керекті мәліметтерді табуға, түрлі дерек көздерін пайдалануға үйренеді;

- Тіл байлығы кеңейеді, жатқа айту, мәнерлеп оқу дағдылары жақсарады;

- Мазмұн бойынша түсінігін айта алады, өз ойларын әдеби тілмен өрнектей біледі;

- Көркем шығарманы талдау арқылы тіл мәдениеті қалыптасады;

- Салыстырады, талдайды, сұрақтарға ұтымды жауап бере алады, оны дәлелдей алады;

- Әр тұлғаның жеке кітапханасы пайда болады.

**Авторлық бағдарламаның мақсаты:**

Қазақтың кемеңгер ұлттық ақыны Мағжан Жұмабаевтың өмірі мен шығармашылығын терең меңгерту, ақын өлеңдерін, поэмаларын, аудармаларын талдау машығын, сөйлеу мәдениетін қалыптастыру, рухани дүниесін кеңейту, кітап оқуға деген ынтасын арттыру.

**Міндеттері:**

- Оқушылардың оқу дағдысын дамыту және жетілдіру;

- Өлеңдерін мәнерлеп оқуға, жатқа айтуға баулу;

- Шығарманың түпкі мазмұн-мәнін түсінуін, эмоциялық қабылдауын (кейіпкерлердің көңіл-күйіне ортақтасу, күйіну, сүйіну т.б.) қамтамасыз ету;

- Шығармадағы көркем бейнелердің ерекшеліктерін аша білуге бағыттау;

- Ауызекі және жазба тілде байланыстырып сөйлеуін (ойын еркін жеткізу, сауатты да мәнді жаза білу) дамыту;

- Өзіндік ой-пікір айта білуге дағдыландыру;

- Оқушының оқу мәдениетін қалыптастырудағы педагогикалық шарттарды жүзеге асыру;

- Әр баланың оқырмандық қабілеті мен жеке тұлғалық қасиеттерін зерттеу;

- Мағжан поэзиясының тереңдігін сезіндіру, адалдық пен мейірімділік сияқты адамгершілік қасиеттерді дарыту, эстетикалық тәрбие беру.

**Бағдарламаны жүзеге асырудағы пайдаланылған әдістер:**

Көрнекілік, бақылау, ізденіс, зерттеу, сын тұрғысынан ойлау технологиясының әдіс-тәсілдерін қолдану.

Сабақтың үш кезеңінде оқушылардың проблема шешу құзыреттілігі,ақпараттық құзыреттілігі және коммуникативтік құзыреттіліктерін дамыту мақсатында әр түрлі стратегиялардың тиімді қолданылуына ерекше мән беру.

Миға шабуыл стратегиясы – бұл ұжымдық талқылау, мәселенің шешімін іздеуде қолданылатын тиімді әдіс.

ДЖИГСО немесе Бедерлі пышқы стратегиясы - ұжымдық оқыту әдісі. Мақсаты: жалпы мәселені алдымен жұпта сосын ұжымда талқылау.

İNSERT немесе түртіп алу стратегиясы - түртіп алу әдісі. Қолдарына қарындаш алып, «v»- білемін, «+» - білмеймін, «-» - мен үшін жаңа білім (ақпарат), «?» – мені таңқалдырды - деген белгілерді қойып отырып мәтіннің мазмұнын түсінеді.

Куббизм стратегиясы – Ойын арқылы оқыту. Кубиктің алты жағына жазылған сөздер бойынша жұмыс жасайды. Қандайда бір затты жан жақты талдайды, талқылайды, сол арқылы білімдерін қайталайды, жаңа білім қосады.

Сипатта (түрі, түсі, көлемі)

Салыстыр (ұқсастығы, айырмашылығы)

Ұсын (қалай, қай жерде пайдаланылады?)-

Дәлелде (қарсы және қарсы емеспін)

Талда (қалай жасалған, неден тұрады?)

Ой толғау (бұл неден жасалған?)

Sinkuein немесе бес жолды өлең стратегиясы – оқушы берілген тапсырма бойынша өлең құрастырады. Бес жолды өлеңді құрудың ережесі мынадай: бірінші жолда 1 зат есім, екінші жолда 2 сын есім, үшінші жолда 3 етістік, төртінші жолда 4 сөзден тұратын сөйлем яғни ойды түйіндеу, бесінші жолда тақырыпқа байланысты 1 синоним сөз жазылады.

RAFT стратегиясы – оқушы қандайда бір объектіні алып, сол рольге еніп өз ойын жазады.

Венн диаграммасы стратегиясы – бұл стратегияның мақсаты салыстыру, пайымдау. Екі зат немесе мезгілдің (объектінің) айырмашылығы мен ұқсастығы жазылады.

Геометриялық фигуралар стратегиясы – бұл стратегияның құралдары геометриялық пішіндер. Мақсаты: оқушының сөздік қорын, әдеби, мәдени сөйлеу тілін, күрделі ойлау қабілетін дамыту.

Блум таксаномиясы, сұрақтар стратегиясы –білімділік, түсіндіру, қолдану, талдау, пайымдау, бағалау.

Т кестесі стратегиясы – мақсаты: қарама – қарсы нәрселерді, сөздерді тере білу.

Топтастыру немесе кластер стратегиясы - ойды жинақтау, ми қыртысында сәулеленген ойларды топтастыру, ассоцациялау.

Тірек сөздер стратегиясы – мұғалім тірек сөздер береді. Оқушылар тірек сөздердің ретін бұзбай әңгіме немесе мәтін құрастырады.

ББҮ немесе маркировка кестесі стратегиясы – «ББҮ» - білемін, білгім келеді, үйрендім деген сөздерден алынған.

ЭССЕ немесе ой толғаныс стратегиясы – тақырыпқа сай оқушы өз ойын қорыта және жинақтай отырып, ой-толғанысын жазады т.б.

**Жұмыс формалары:** жеке, жұптық, топтық, ұжымдық

**Бағдарламада қолданылған жұмыс форматтары:**

Сұхбат, пікір алмасу, пікір сайыс, жеке тапсырма, танымдық сабақтар, семинар сабақ, дөңгелек үстел, сынақ сабақ.

**Күтілетін нәтиже:**

«Мағжантану» бағдарламасы бойынша оқушылар төмендегі білімдерді меңгеріп шығулары керек: Мағжанның өмірі; Мағжан туған, өскен тарихи дәуірі, өмір сүрген ортасы; қоғамдық қызметі, отбасы жөніндегі мәліметтер; Мағжан мұрасының рухани көздері; Мағжанның поэзия саласындағы, басқа да жанрдағы еңбектері; Мағжанның Гетеден, М.Горькийден, Лермонтовтан аудармалары; ақын өлеңдеріне талдау жасай білу; Абай мен Мағжанның шығармашылық байланысы; ақын туралы зиялы қауым өкілдерінің ой-пікірлері; Мағжанның поэмалары мен мақалалары.

**Соның нәтижесінде...**

- Ақын шығармашылығы туралы іздендіру барысында оқушылар ой дамуы шығармашылық жұмыс істеу мүмкіндігіне ие болады;

- Көркем әдебиетті оқу арқылы білім алуға деген қызығушылығы мен ынтасы артады;

- Шығармаларын талдау арқылы оқу дағдысы қалыптасады, тіл мәдениеті артады;

- Өлеңді мәнерлеп оқу, жатқа айту қабілеттері дамиды;

- Тиімді әдіс-тәсілдерді пайдалану нәтижесінде білім мен оқу әрекетінің арасында үйлесімділік орын алады;

- Өз отанын сүйетін, оның тәуелсіздігі мен болашағы үшін жанын аямайтын, жан-жақты дамыған қасиетті де қадірлі, текті де парасатты жаңа заманның жасампаз тұлғасы қалыптасады.

**«Мағжантану» авторлық бағдарламасының мазмұны.**

Авторлық бағдарлама мазмұнына қарай, *ақын және оның ғасыры, ұлт рухының жаршысы, жыр жұлдызы, Мағжан поэмалары, прозалық шығармасы, аудармалары, ағартушылық еңбектері* деп 7 тарауға бөлінеді. Бағдарламада Мағжан Жұмабаевтың өмірі мен шығармашылығы туралы толық қамтылған.

**І тарау. Ақын және оның ғасыры.**

Мағжан Бекенұлы Жұмабаевтың 1893 жылдың 25 маусымында дүниеге келуі, әкесі Бекеннен таралған ұрпақтың түгелдей өжет, қайсар болып өсуі туралы, орыс патшасының әскерінен қашып жүрген башқұрт жігіті Ахиетденнің Бекен аулының мұғалімі болып орналасуы, төрт жасар Мағжанның зеректігі, Қызылжардағы М.Бегішов ұстаздық еткен медресеге оқуға түсуі, 1913 жылы Омбыға келіп, оқытушылар семинариясына түсіп, үздік бітіріп шығуы;Араб, парсы, түрік тілдерін жақсы білуі, орыс тілін жетік білуі, оқуды, өнер-білімді жырлауы, ел мұратын көздеу, тұтас ұлттың қамын жеу;

**ІІ тарау. Ұлт рухының жаршысы.**

Мағжан Жұмабаев – орыс отаршылдығының салдарынан бүліне бастаған қазақ даласының ертеңін ойлаған ұлт ақыны. Ақынның басты тақырыбы – ұлттық тақырып жан-жақты өрістетілген. Ұлт мүддесін ту етіп ұстаған бірнеше өлеңдерін: «Туған жерім-Сасықкөл», «Қазағым», «Қазақ тілі», «Жаралы жан», «Өткен күн» оқып, талдау.

**ІІІ тарау. Жыр жұлдызы.**

Мағжан өлеңдері қазақтың сөз өнері үшін жаңа, соны дүние. Ақын өлеңдерін оқи отырып, оның түйсіну, қабылдау қабілетінің айрықша мол, әрқилы екенін аңғарасың. Сырлы поэзияның қуатты күшін ақынның көптеген өлеңдерінен байқаймыз. Бұл тарауда ақынның «Алтын Хакім Абайға», «Қарағым», «Жазғы таң», «Мен кім?», «Анама» өлеңдері талданады.

**ІV тарау. Мағжан поэмалары.**

Мағжан көлемді поэмалар жазу саласында аса өнімді еңбек еткен. Ақын поэмаларының негізгі өзегі – ұлт азаттығы тақырыбы. Оның шығармашылық жолындағы қысқа ғұмырында айналдырған он бес, он алты жыл ішінде бірнеше поэмалар туғызды. Поэмаларының қай қайсысында да қазақ ұлтының тағдырын толғайды.

**V тарау. Мағжанның прозалық шығармасы.**

«Шолпанның күнәсі» атты әңгіме қазақ прозасының көркем дамуындағы ірі қадам. Жанры жағынан психологиялық әңгіме. Әңгіменің бас кейіпкері – Шолпан. Әңгімедегі бала көру сияқты қарапайым тақырып биік адамгершілік өреге көтеріліп, адамның құлықтылығы, бас бостандығы мәселелерімен байланысады.

**VІ тарау. Мағжан аудармалары.**

Мағжан – шебер аудармашы. Әбділда ағамыздың сөзімен айтсақ, ол өзі сүйген, қалаған, өзіне үлгі тұтынған ақын-жазушыларын ғана аударған. Солардың ішінде оның Лермонтов, Горький, Гетеден аудармалары оқып, талдауға ұсынылып отыр. Мағжан орыстың, Еуропаның танымал алыптарын аударып отырып, қазақ тіліне солардың рухын мол қып жеткізуге тырысқан.

**VІІ тарау. Мағжанның ағартушылық еңбектері.**

Мағжан Жұмабаев ұлы ақын ғана емес, сонымен бірге өресі биік өміршең ойлар айта білген ойшыл азамат. Бұған біз оның публицистикалық мақалалары мен «Педагогика» атты еңбегінде айтылған ұлттық, халықтық мәселелер, ғылыми мәнді пікірлері арқылы көзімізді жеткіземіз. Ақын көркем әдебиетпен бірге ұлттық тіл, ұлттық тәрбие туралы да өнегелі ойлар айта білген. Халқымыздың рухани қазынасына кәусар бұлақ болып қосылған бұл ой-өрнектердің бүгінгі ұрпақ үшін мәні зор.

**«Мағжантану» авторлық бағдарламасының мазмұны мен құрылымы:**

|  |  |  |  |  |
| --- | --- | --- | --- | --- |
| **Рет саны** | **Тараулар** | **Сағат саны** | **Оның ішінде** | |
| **теориялық** | **практикалық** |
| 1 | Кіріспе | 1 | 1 |  |
| 2 | Ақын және оның ғасыры | 5 | 4 | 1 |
| 3 | Ұлт рухының жаршысы | 6 | 5 | 1 |
| 4 | Жыр жұлдызы | 6 | 5 | 1 |
| 5 | Мағжан поэмалары | 6 | 5 | 1 |
| 6 | Мағжанның прозалық шығармасы | 2 | 1 | 1 |
| 7 | Мағжан аудармалары | 4 | 3 | 1 |
| 8 | Мағжанның ағартушылық еңбектері | 2 | 1 | 1 |
| 9 | Қайталау | 1 |  | 1 |
| 10 | Сынақ | 1 |  |  |

**Оқу – тақырыптық жоспар**

|  |  |  |  |
| --- | --- | --- | --- |
| **Сабақ реті** | **Өтілетін тақырыптар** | **Сағат саны** | **Мерзімі** |
| 1 | Кіріспе. Мағжантану курсы туралы. | 1 |  |
| ***І. Ақын және оның ғасыры*** | | ***5*** |  |
| 2 | Мағжанның өмірі, отбасы жөніндегі мәліметтер. | 1 |  |
| 3 | Азаматтық, ақындық қалыптасу ортасы. | 1 |  |
| 4 | Мағжанның ақындық таланты, Абаймен шығармашылық байланысы. | 1 |  |
| 5 | Мағжанның әндері мен күйлері | 1 |  |
| 6 | Мағжан танымы – қазақ әлемі | 1 |  |
| ***ІІ. Ұлт рухының жаршысы*** | | ***6*** |  |
| 7 | «Туған жерім – Сасықкөл» | 1 |  |
| 8 | «Қазағым» | 1 |  |
| 9 | «Қазақ тілі» | 1 |  |
| 10 | «Жаралы жан» | 1 |  |
| 11 | «Өткен күн» | 1 |  |
| 12 | «Ұлт мүддесін ту еткен...» шығарма | 1 |  |
| ***ІІІ. Жыр жұлдызы*** | | ***6*** |  |
| 13 | «Алтын Хакім Абайға» | 1 |  |
| 14 | «Қарағым» | 1 |  |
| 15 | «Жазғы таң» | 1 |  |
| 16 | «Мен кім?» | 1 |  |
| 17 | «Анама» | 1 |  |
| 18 | «Шолпандай жарқыраған жарық жұлдыз» ойтолғау | 1 |  |
| ***ІV. Мағжан поэмалары*** | | ***6*** |  |
| 19 | «Қорқыт» | 1 |  |
| 20 | «Қойлыбайдың қобызы» | 1 |  |
| 21 | «Батыр Баян» | 1 |  |
| 22 | «Жүсіп хан» | 1 |  |
| 23 | «Өтірік ертек» | 1 |  |
| 24 | «Ақын поэмаларынан алған әсерім» эссе | 1 |  |
| ***V. Мағжанның прозалық шығармасы*** | | ***2*** |  |
| 25 | «Шолпанның күнәсі» әңгімесі | 1 |  |
| 26 | Әңгімені композициялық құрылымына қарай талдау | 1 |  |
| ***VІ. Мағжан аудармалары*** | | ***4*** |  |
| 27 | Лермонтовтан аудармалары | 1 |  |
| 28 | М.Горькийден аудармалары | 1 |  |
| 29 | Гетеден аудармалары | 1 |  |
| 30 | Мағжан үлгі тұтып, шығармаларын аударған ақын-жазушылар туралы іздену | 1 |  |
| ***VІІ. Мағжанның ағартушылық еңбектері*** | | ***2*** |  |
| 31 | «Педагогика» оқулығы туралы | 1 |  |
| 32 | Ақын туралы жазылған ой-пікірлерді жинақтау | 1 |  |
| ***VІІІ. Қайталау*** | | ***2*** |  |
| 33 | Презентация жасау, жұмыстарын қорғау | 1 |  |
| 34 | Жыл бойы өткен материалды қайталау | 1 |  |

**«Мағжантану» курсы бойынша сабақ түрлері**

**Сабақтың тақырыбы:** М.Жұмабаев «Қазақ тілі»

**Сабақтың мақсаты:** Мағжан Жұмабаевтың өмірі мен шығармашылығына

байланысты оқушылар білетін мәліметтерді тексере

отырып, өлеңдерін түсініп және мәнерлеп оқуға

көңіл бөлу, өлеңге сатылай кешенді талдау жолын

меңгерту, әдебиет теориясынан ұғымды кеңейту

**Сабақтың міндеттері:**

1. Өлең мазмұнын талдауға үйренеді, идеясын танытады;
2. Өлеңнің көркемдік ерекшелігін талдайды, әдеби теориялық ұғымдары кеңейеді;
3. Сөйлеу мәдениетін дамыта отырып, шығармашылық ізденістерін шыңдауға ықпал етеді.

**Сыни ойлауды дамытуға байланысты міндет:** оқушылар ой талқысына түсе отырып, өзара пікір алмасады, іс-әрекеттерін талдайды.

**Топтық міндет:** оқушылар өз ойларын қорғай білуге үйренеді, бір-бірін тыңдайды.

**Сабақтың түрі:** аралас сабақ.

**Сабақтың типі:** жаңа білімді меңгерту.

**Сабақтың әдіс-тәсілдері:** сын тұрғысынан ойлау стратегиясының элементтері, сатылай кешенді талдау

**Сабақтың көрнекілігі:** М.Жұмабаевтың өмірі мен шығармашылығына байланысты дайындалған слайдтар, тірек сызбалар, плакаттар.

**Пәнаралық байланыс:** тарих

**Сабақтың барысы:**

**І. Ұйымдастыру.** Оқушыларды түгендеу, сабаққа ынтасын аудару.

**ІІ. Психологиялық дайындық.** «Шаттық шеңбері»

ІІІ. Сабақ мақсаты: ақын өмірінің бір қырынан түсінік алу, поэзияларымен, «Қазақ тілі» өлеңімен танысу. Сынып оқушыларын үш топқа бөлу: І топ - «Зерттеушілер», ІІ топ – «Әдебиетшілер», ІІІ топ – «Сарапшылар».

**ІІІ. Жаңа сабақты меңгерту**

**І. Ой шақыру.**

1. Мағжан Жұмабаев кім?

2. Мағжанның қандай өлеңдерін білесіңдер?

3. Мағжан шығармаларында қандай мәселелерді көтереді?

**ІІ. Топтастыру.**

Мағжан

Өлеңді оқу, талдау.

**ІІІ. М. Жұмабаевтың «Қазақ тілі» өлеңін таратып беремін.**

1. Өлеңді мәнерлеп оқып шығу.

2. Бірнеше оқушыға қайталап оқыту.

3. Өлеңнің мазмұны туралы түсінігін қысқаша сұрау.

**Сатылай кешенді талдау:**

**І топ «Зерттеушілер» ( Авторы, тақырыбы, жанр түрі, идеясы)**

«Қазақ тілі» өлеңі.

1. Авторы: Мағжан Жұмабаев

1) 1893 жылы 25 маусымда Солтүстік Қазақстан облысы Сасықкөл жағасында туған. 1938 жылы наурыз айында жазалау құрбаны болды.

2) Кемеңгер, ұлт ақыны, шебер аудармашы, қоғам қайраткері.

2. Тақырып. Өз қоғамындағы қазақ тілінің рөлі, қазақ елінің бодандық бұғауы.

3. Жанр түрі. Поэзия (өлең).Өлең дегеніміз – белгілі бір өлшеммен қиыннан қиыстырып, үйлесімді ырғақпен ұйқасып келетін өрнекті сөз жүйесі.

4. Идеясы. Өлең арқылы қазақ халқының бодандықта болуы, ана тілінің кеңестік заман талабына сай әлсіреп бара жатқандығын, халқымызға тән салт-дәстүр мен ұлттық рухтың жойылып бара жатқандығын, шындық өмір көріністерімен бере отырып, ана тілінің болашағының кеңдігін меңзеу, болашаққа сеніммен қарау.

**ІІ-топ. «Әдебиетшілер» Өлең құрылысына талдау**

5. Шумақ. Төрт шумақты өлең (Шумақ аяқталған синтаксистік біртұтас ойды білдіреді).

6.Тармақ. Әр шумақ төрт тармақтан тұрады. (Тармақ – өлеңнің әр жолы)

7. Бунақ. Күш кеміді айбынды ту құлады,

Кеше батыр бүгін қорқақ бұғады

(Бунақ – белгілі бір дауыс ырғағымен бөлінуі)

8. Буын саны. Қыран құстың қос қанаты қырқылды – 11буынды

Күндей күшті күңіренген ел тынды – 11 буынды (Буын – сөз құрамындағы дауысты дыбыстардың санына байланысты)

9. Ұйқас. Ерлік, елдік, бірлік, қайрат, бақ ардың,

Жауыз тағдыр жойды бәрін, не бардың.

Алтын Күннен бағасыз бір белгі боп,

Нұрлы жұлдыз, бабам тілі, сен қалдың!

Қара өлең ұйқасы (а-а-б-а). (Ұйқас – өлең тармақтарындағы сөз астарының үндестігі, өзара ұқсас, дыбыстас естілуі)

**ІІІ топ. «Сарапшылар» Әдеби теориялық ұғымдар**

10. Лирикалық өлең (азаматтық лирика) Айбынды ту, ұшқыр жаны, қыран құс,жауыз тағдыр – эпитет. Эпитет (айқындау) – заттың, құбылыстың айрықша сипатын, сапасын анықтайтын суретті сөз.

11. Түсіндірме сөздік. Қаң суыну – (ауыс мағынада – ұмтылмау, қызықпау)

12. Өлеңнің негізгі түйіні, тәрбиелік мәні. Автор өз заманындағы өмір шындығын «Қазақ тілі» өлеңі арқылы жеткізе білген. Келер күннен үміт күтеді. Қандай қиындық болса да тіл мәңгі өлмеуі керек. Тіл өлмеген жерде ұят та өлмейді деп сеніммен қарайды... Елді, жерді, тілді сүюге шақырады.

**ІV. Ой толғау.** Оқушы қиялына, фантазиясына ерік беру тәсілі.

Мағжан Жұмабаев өзінің «Педагогика» атты еңбегінде «Фантазиясыз адам өмірі өңсіз, түссіз бір нәрсеге айналмақ. Мылқау өмірге үн беретін, сақау өмірге тіл беретін, жоқты бар қылатын, барды, гүлді, көрікті қыла алатын, бізді арыға аяқ басқызып, тәңірмен тілдестіретін – сол фантазия» деген болатын. Олай болса, оқушының шығармашылығымен ұштастырайық.

І топ «Зерттеушілер» тобы. Мағжан ағаға хат жазу.

ІІ топ «Әдебиетшілер» тобы. «Менің тілім» деген тақырыпқа орай ойдан өлең шығару.

ІІІ топ «Сарапшылар» тобы. «Қазақ тілі: бүгіні мен болашағы» атты тақырыпқа эссе жазу. (ҚР Президентінің Тіл туралы жолдауы)

**V. Сабақты бекіту.** М.Жұмабаевтың өмірі мен шығармашылығына байланысты сөзжұмбақ шешу.

1. М.Жұмабаевтың өлеңі.

2. М.Жұмабаев қай ақынның дәстүрінен үлгі алды?

3. М.Жұмабаев өлеңдері қай сарында жазылды?

4. Ақын білім алған қала.

5. М.Жұмабаевтың поэмасын тап.

6. Ақынның тұңғыш өлеңдер жинағы.

Бүгінгі сабақта Мағжан ақын өлеңін жан-жақты талдай отырып, өлеңнің негізгі идеясы мен тәрбиелік мәнін білдік. Мәнерлеп оқу дағдысын дамыта отыра өз ойымызды еркін жеткізуге қалыптастық. Туған тілді Мағжанша сүюді үйрендік. Тіл тазалығы үшін әрқашан ар алдында жауап беретінімізді ұғындық. Тілді сүю, құрметтеу Отанды, елді, туған жерді сүю екенін білдік.

Жалындайық, жанып тұрып өрлейік.

Жанып тұрып, жатқа туды бермейік.

Ғылым қажет даласына қазақтың,

Елім үшін білім алып гүлдейік.

**VІ. Бағалау.** Топ жетекшілері бағалау парақтарын өткізеді.

**VІІ. Үй тапсырмасы.** Мағжан шығармашылығынан өздері қалаған өлеңді жаттау.

**Сабақтың тақырыбы:** Мағжанның «Батыр Баян» поэмасы

**Сабақтың мақсаты:** «Батыр Баян» поэмасының тақырыбын, негізгі

идеясын ашып көрсету

**Сабақтың міндеттері:**

1. Шығарманы түсініп оқуға, жүйелі мазмұндауға үйренеді;
2. Поэма мәтініне талдау жасайды, негізгі идеяны түсінеді;
3. Талдау, салыстыру қабілеттері, танымдылығы, сөздік қоры дамиды.

**Сыни ойлауды дамытуға байланысты міндет:** оқушылар ой талқысына түсе отырып, өзара пікір алмасады, іс-әрекеттерін талдайды.

**Топтық міндет:** оқушылар өз ойларын қорғай білуге үйренеді, бір-бірін тыңдайды.

**Сабақтың түрі:** аралас сабақ.

**Сабақтың типі:** іздену, зерттеу

**Сабақтың әдіс-тәсілдері:** сын тұрғысынан ойлау стратегиясының элементтерін қолдану

**Техникалық жабдықтар мен көрнекіліктер:** портрет, көрме, презентация, кинофильмнен-үзінді.

**Пәнаралық байланыс:** тарих

**Сабақтың барысы:**

**І. Ұйымдастыру.**

- Бүгін біз қазақ әдебиетінің бес арысының бірі – Мағжан Жұмабаев туралы білетінімізді ортаға салып, сабағымызды жалғастырамыз.

**ІІ. Үй тапсырмасын тексеру.**

1 топ. Мағжан өміріндегі жылдар үн қатады.

2 топ. Мағжан шығармалары.

3 топ. Мағжан есімі – ел есінде (зерттеушілік топ)

Әр топтан оқушылар шығып, шығарған газеттерін қорғайды.

Мағжанның барлық өмірі - поэзиясында

Мағжан – эпик ақын

Мағжан – ұлы ақын

Мағжан – лирик, сыршыл ақын

Мағжанның эпик ақын екендігінің тағы бір дәлелі – оның «Батыр Баян» поэмасы.

**ІІІ. Жаңа сабақты меңгерту.**

1. Бүгінгі біздің өтетін тақырыбымыз – «Батыр Баян» поэмасы.

Ақын бұл поэмада қазақ халқы үшін азапты кезең болған жоңғар соғысын баяндайды (фильмнен үзінді).

Осы кезеңде халықтың басын қосып, қазақты ауызбірлікке шақырған Абылай хан болатын. Абылай хан қасына батырларды жинаған, солардың ішіндегі қазақ жұртының тәуелсіздігі жолында өмірін күреске арнаған ержүрек батырдың бірі – Баян батыр еді (слайд)

Поэма алдын ала оқуға берілген болатын поэма неден басталады? (кітаптан оқу)

2. Туындыны құрылысына қарай талдау.

Оқиғаның басталуы – шапқыншылық кезінде қалмақ қызының қолға түсуі

Дамуы – Баянның еліне алып келуі

Шиеленісуі – Ноянның қалмақ қызына ғашық болуы

Шарықтау шегі – Ноян мен қалмақ қызының Баян қолынан қаза болуы

Шешімі – Батыр Баянның жоңғарлармен шайқасуы, қаза табуы.

3. Венн диаграммасы.

Ноян мен қалмақ қызының образдарын салыстыру

**ІҮ. Сабақты бекіту.**

- Поэманың көркемдік ерекшелігін анықтау.

1 топ. Теңеу. 2 топ. Метафора. 3 топ. Кейіптеу.

- Талдау, бағалау сұрақтары:

1. Бұл поэмада қандай мәселелер қозғалған?

2. Баян туралы не айтар едіңдер?

3. Егер автор болсаң, поэманы қалай аяқтар едің?

**Ү. Сабақты қорыту.**

«Батыр Баян» - терең психологиялық, адам жанының қалтарысын көрсете білген күрделі тарихи-эпикалық поэма. Тәуелсіздігіміз де тарихта болған елін, жерін жаудан қорғаған батырларымыздың арқасы. Сондықтан да поэмадағы мына өлең жолдарымен сабағымызды аяқтаймыз:

Ерлерді ұмытса да ел, сел ұмытпас,

Ерлерді ұмытса да ел, жел ұмытпас.

Ел үшін жанын кешіп, жауды қуған

Ерлерді ұмытса да ел, шөл ұмытпас.

Арқаның селі, желі, шөлі, белі

Ерлерді ұмытпаса, ел де ұмытпас!

**ҮІ. Үйге тапсырма:** Жырдан үзінді жаттау.

**«Мағжантану» курсы бойынша «Мағжан танымы – қазақ әлемі» атты танымдық сабақ**

**Сабақтың мақсаты:**

- Мағжан Жұмабаев шығармалары негізінде оқушылардың бойына ұлтжандылық, адамгершілік, инабаттылық, батылдық сынды ізгі қасиеттерді дарыту;

- Кешегі өткен ұлы бабаларымыздың істерін бүгінгі ұрпаққа үлгі-өнеге ете отырып, олардың тәлімдік-тәрбиелік ойларын оқу-тәрбие ісіне терең сіңіру.

**Міндеттері:**

- ақын шығармаларының халық санасын ояту мен рухын көтерудегі рөлін сезінуге мүмкіндік туғызу;

- ақын шығармаларынан алған тағылымын өмірде қолдана білуге бағыттау;

- тариха, әдеби бғыттағы білетін мәліметтерін ортаға салып ой бөлісуге, тыңдауға, түсінуге мүмкіндік жасау.

**Техникалық жабдықтар мен көрнекіліктер:** слайд, кітаптар көрмесі, аудио-видео құралдар, плакаттар.

**Сабақтың барысы.**

Мұғалім: Мағжан Жұмабаев... Осы бір есім елге таныс болғаннан бері «Мен қазақпын» деген азаматтың бір селк етпей, ішкен асын жерге қоймай, көзіне жас алып, мұңданбағаны жоқ та шығар. Басына ажал оғы таяп тұрса да айбынды ақын алған бетінен қайтпай, елінің егемендігі мен ұлтының бақытын жырлаудан тайынбай өткен.

Мағжан елін ездіктен ерлікке, қараңғылықтан білімнің биік шыңына шақырып, артына өлмес мұра, ұлы тағылымдарын өнеге етіп жазып кетті.

* Балалар, жалпы біз Мағжанды кім деп танимыз?

ақын

азамат Мағжан аудармашы

педагог

* Мағжан қандай ақын? Бұл сұраққа Мағжанның өз жауабын тыңдайық.

1 оқушы: «Мен кім?» өлеңі

реалист

символист лирик

сезімтал ақын Мағжан жалынды

ұлтжанды жан-жақты айбынды

Мұғалім: «Мен кім?» өлеңінде Мағжан өзінің кім екенін айтып кетті. Жалпы ұлылар өз төреліктерін тарихта өздеріне өздері берген.

Мұхтар Әуезовтің «Қазақ жазушыларынан, әрине, Абайды сүйемін... Бұдан соң Мағжанды сүйемін» деген сөзі бар. Валерий Брюсев Сағжанды «Қазақтың Пушкині» деген. Сондықтан да Мағжан мен Абай бір-бірін толықтырып тұрған сыршыл жүректі ақындар. Олар ұлтымыздың ұлы мақтаныштары!

2 оқушы: «Хакім Абайға» өлеңі

3 оқушы: Мағжан өмірі жайлы сыр (хронологиялық кесте)

Мұғалім: Балалар, енді Мағжанның ақындығы жайлы сырлассақ...

1 топқа: Өнер, білім жайында ұлы ақын жұртына өлеңмен ұран тастай алды ма?

«Қарағым», «Мен жастарға сенемін» өлеңдері оқылады.

Мұғалім: Мағжанның «Қазақ тіліне» деген жанашырлығын қандай өлеңі арқылы дәлелдей алар едіңдер?

«Қазақ тілі» өлеңі оқылады

2 топқа: Мағжанның туған жер тақырыбындағы қандай өлеңдерін білесіңдер?

«Туған жер», «Көкшетау», «Түркістан» өлеңдері оқылады.

**Көрініс.**

Қазанғаптың «Домбыра» күйі орындалып тұрады. Сахнада абақты бейнеленеді. Темір тор. Темір тордың ар жағында күңіренген үн естіледі. Мағжан рөліндегі оқушы «Сағындым» өлеңін оқиды.

Мағжан: Абақтыда айдан, күннен жаңылдым,

Сарғайдым ғой, сар даламды сағындым.

«Қарашығым, құлыным!» деп зарлаған

Алыстағы сорлы анамды сағындым.

Жатқан үйім қабырғасы қара тас,

Жарық сәуле, жылы күнге жаны қас.

Ауыр иіс, ылғи қара көлеңке,

Ерте-кеш те, күндіз-түні арылмас.

Өлең жолдары оқылған сайын дауыс жігерлене, өршелене түседі. Күй үні де күшейе түседі.

Ортаға шаршаған, қажыған ана шығып, қоңыр үнмен:

Ана: Құлыным, ботам...!Мағжаным!

Қу тағдыр, басыңа қайғы түсірді-ау...

Зар заман...Аясаңшы ботамды,

Мағжаным, жаным, қайдасың?

Қарашығым, құлыным...

Ана бейнесі өте бере, қайтадан Мағжан өзінің «Сағындым» өлеңін жалғастырып оқиды.

Мұғалім: 1960 жылы Мағжан Жұмабаевтың ісі қайта қаралып, ол ақталды. Иә, Мағжан өлгенмен оның аты, ісі өлмейді. Қаншама қиындық көріп, жапа шексе де Мағжан елін, жерін, халқын мәңгілік сүйіп өтті.

Келесі кезекте өздерінің жырларын Мағжан Жұмабаевқа арнап әкелген жас ақындарға беріледі.

«Мағжанға арнау» өлеңдері оқылады.

Мұғалім: Мағжан – бүкіл иісі қазақтың, қала берді түркі елдерінің жарық жұлдызы. Ұлы Абайдың «Өлді деуге сия ма, ойлаңдаршы, Өлмейтұғын артында сөз қалдырған» деген нақыл сөзіндегідей, Мағжан өлген жоқ. Ол мәңгі халқымен бірге. Ендеше, «Мағжан танымы – қазақ әлемі» атты танымдық сабағымызды Кәрібай Мұсырманның «Білсін әлем...» атты өлеңімен аяқтауды жөн көрдім.

Мағжан!Мағжан!..Ерек есім киелі,

Ұмытпайды, халқың сені сүйеді.

Күннен туған пайғамбары өлеңнің,

Алты алашың өзіңе бас иеді.

Туған елге өміріңді арнадың,

Суға батқан қазақ талын қармадың...

Сан жүректе лапылдатып жандырдың

Хан Абылай, Ер Кененің арманын!

Сол арманға құрбан болдың өзің де,

Кете бардың үміт өшпей көзіңде.

Қандай асқақ арман жатыр, апыр-ай,

«Мен жастарға сенем!..» деген сөзіңде!..

Тәңірі берді – орындалды сол арман,

Шықты іздеген тәуелсіздік жолы алдан.

Алашыңды табындырдың тағы да,

Күннен туған пайғамбарым, оралған!..

Қазағыңа құт-береке келгендей,

Еңсесі тік, кеудесін кең кергендей.

Көшін түзеп, күнбатысқа бет алған,

Күннен туған пайғамбарға енгендей!

Даңқың асар шын жеңісің бар бүгін,

Дүниені шарлайды енді жан-жырың!..

...Білсін әлем Абайы бар қазақтың,

Мәңгі жасар Мағжаны да барлығын!..

**Пайдаланылған әдебиеттер тізімі:**

1. Мағжан Жұмабаев шығармалары, Алматы, «Жазушы» баспасы, 1989 ж.

2. Мағжан Жұмабаев көп томдық шығармалар жинағы,І том, Алматы, «Жазушы» баспасы, 2005 ж.

3. Мағжан Жұмабаев көп томдық шығармалар жинағы, ІІ, ІІІ том, Алматы, «Жазушы» баспасы, 2008 ж.

4. «Жыр жұлдызы», Солтүстік Қазақстан облысы, «Асыл мұра» орталығы, 2002 ж.

5. Шериаздан Елеукенов. Мағжан. Өмірі мен шығармагерлігі. Астана, «Астана-полиграфия», 2008 ж.

6. Мүтәллап Қанғожин «Менің Мағжаным», Қызылжар, 2010 ж.

7. Ғаділша Қаһарманұлы. Жәжеке. Естеліктер мен деректер. Алматы, «Қазығұрт», 2005 ж.

8. «Қазақ тілі мен әдебиеті» журналы, 4/2013 жыл, 117 бет.

9. «Аңыз адам» журналы, 1/2012 ж.

10. Дандай Ысқақұлы «Қазақ елі, бір ауыз сөзім саған!», Алматы, 2004 ж.

11. «Алаш айнасы» газеті, №67, 20/2012 жыл.

12. Мағжан Жұмабаев. Таңдамалы. Өлеңдер, поэмалар, зерттеулер, аудармалар. Алматы, «Ғылым», 1992 ж.

13. Тұрсынбек Кәкішұлы. Мағжан-Сәкен. Ғылыми эссе. Алматы, «Қазақ университеті» баспасы, 1999 ж.

14. Бақыткамал Канарбаева. Жырымен жұртын оятқан. М.Жұмабаевтың шығармашылығы хақында. Алматы, «Ана тілі», 1998 ж.

15. Гүлзия Піралиева «Мағжан Жұмабаев – әдебиеттанушы», Ақиқат, №7 шілде, 2006 ж.



**Үш тілде оқытатын мамандандырылған дарынды балаларға**

**арналған мектеп**



**Қазақ тілі мен әдебиеті пәнінің мұғалімі**

**Атамбекова Толқын Орынбасарқызының**

**«Мағжантану» авторлық бағдарламасы**

**Тараз қаласы, 2013 жыл**